Čakavisk hadde tidligere et betydelig større utbredelsesområde i middelalderen. Da omfattede det hele kystlandet, Lika, Dalmatias innland og Zagora, helt til elven Kupa, ned til elven Una og strakk seg langt inn i Bosnia-Hercegovina. Etter den tyrkiske ekspansjonen i området fra 1400-tallet kom det til demografiske forandringer, noe som bidro til at čakavisk ble trengt til siden og erstattet av štokavisk.